"Ons doen 'n beroep op al ons vriende wat in die Suid-Kaap woon of kom vakansie hou - as jy tyd het, neem 'n kombuissif of kinder visnet en 'n emmer en gaan na die strand naaste aan jou. Op die hoogste hoogwatermerk sal jy tussen all die ander dinge wat die see uitspoeg klein, vaal balletjies wat amper soos BB koeeltjies lyk, sien lê. Die goed word "nurdles" genoem. Hulle is lewensgevaarlik vir die meeste mariene diere. Dit het in die see beland agv 'n storm gedurende Oktober in Durban se hawe en spoel nou ook aan ons Suid-Kaapse strande uit. Strande in die groter Mosselbaai area wat erg deurloop is Gouritz, Boggomsbaai, Vleesbaai en Grootbrakrivier. Maak 'n verskil en help om die nurdles op te tel. Daar is verskeie versamelpunte in Mosselbaai waarvan die Shark Lab by die Punt, die maklikste bereikbaar is. Vergeet van die TV, Facebook, Twitter, ens. vir n paar uur; geniet die vars seelug en red 'n seeskilpad deur pro-aktief te wees."
Inligting saamgestel deur Tersia Marais van S.M.A.R.T (Stranded Marine Animal Rescue Team). Laai die dokumente hiernaas af.
Nurdles, tiny plastic particles that are washing up on beaches along the South Cape coastline. (Photo: Tersia Marais)